‘Bankrowers’ skiet polisieman doodArgieffoto Foto: SAPD, Facebook ŉ 32-jarige polisiebeampte van die Hartbeesfontein-polisie in Noordwes, is Woensdag in die vroeë oggendure doodgeskiet terwyl hy aan diens was. Kol. Emelda Setlhako, polisiewoordvoerder, het aan Maroela Media gesê die beampte, ŉ konstabel en sy kollegas het gereageer op die alarm van ŉ bank in Hartbeesfontein, noordwes van Klerksdorp. “ŉ Onbekende aantal verdagtes het op die bank toegeslaan. Die bank se alarm het afgegaan en die polisie en die bank se veiligheidsmaatskappy het gereageer,” het Setlhako gesê. ŉ Veiligheidsbeampte was voor die polisie op die toneel. “Die groep is verhinder om by die bank in te gaan en hulle het die veiligheidsbeampte se reaksievoertuig gekaap. Met die polisie se aankoms, het die verdagtes op die polisie losgebrand en die polisiebeampte noodlottig gewond.” Die beampte se kollega het teruggeskiet, waarna die rowers in die gekaapte voertuig op die vlug geslaan het. Die Valke ondersoek die voorval en ŉ volskaalse soektog na die verdagtes is van stapel gestuur. Lt.genl. Baile Motswenyane, provinsiale polisiekommissaris, het die voorval veroordeel. Sy het haar innige meegevoel met die beampte se familie, vriende en kollegas betuig. Sy het verder gesê die polisie sal alles doen om die “hartelose oortreders” aan te keer. Die beampte se naam sal Vrydag bekend gemaak word.